**Potencianövelőt kínáló illegális gyógyszerforgalmazók „mérgezik” az internetes keresési listákat**

**Tizenkét európai ország, köztük Magyarország Google keresési találati listáit „mérgezték meg” illegális gyógyszerkereskedők, akik merevedési zavarok kezelésére való - egyébként előszeretettel hamisított – gyógyszereket kínáltak eladásra, mutatott rá egy, a világ vezető digitális egészségügyi folyóiratában publikált friss tanulmány. A három éven át, 2019 és 2021 között zajló nemzetközi vizsgálatokból kirajzolódik: globális problémával állunk szemben, mely egyszerre gyökerezik a pandémia óta különösen megugrott webes vásárlásokban, valamint a fogyasztói attitűdökben.**

***„A weboldalak különféle keresőoptimalizálási (SEO, Search Engine Optimization) technikákat használnak oldalaik látogatottságának növelése érdekében”*** – vezeti fel a témát a [*Journal of Medical Internet Research*](https://www.jmir.org/2022/11/e38957/) felületén 2022 november végén megjelent tanulmány egyik szerzője, **dr. Fittler András** gyógyszerész, a **Pécsi Tudományegyetem Gyógyszerésztudományi Karának docense, dékánhelyettese**, aki hosszú évek óta kutatja az online gyógyszerforgalmazás, az internetes gyógyszertárak és a hamis gyógyszerek témakörét, azok egészségügyi és gazdasági aspektusait.

**A SEO-zás azonban összetett és időigényes eljárás**, eredményeként viszont egy weboldal jobb helyezést ér el a találati listák organikus, azaz nem fizetett találatai között. **Az illegális gyógyszerkereskedők** számára a hagyományos keresőoptimalizálás nem időhatékony módszer, ezért nem ritka, hogy **alternatív, tisztességtelen digitális marketingmódszerekhez nyúlnak**. Gyakran **elavult weboldalakat céloznak**, melyeket **feltörve elhelyeznek rajtuk egy olyan kódot, ami onnantól kezdve átirányítja a beérkező forgalmat** egy másik, az illegális forgalmazó által preferált felületre.

Ennek eredményeként a felhasználók lekérdezései egyaránt tartalmazhatnak „normál” és „kompromittált/megtévesztő” találatokat. Ez utóbbi linkekre kattintva **rossz minőségű tartalom vagy rosszindulatú webhely nyílik**, mivel a jóhiszemű **felhasználók nem látják a kompromittált weboldal eredeti tartalmát**, a feltört honlapok ugyanis ezredmásodperceken belül átirányítják a böngészőket az új céloldalra. **Ezt nevezzük a Search Engine Poisoningnak (SEP), azaz keresőmotor-mérgezésnek.**

*„****Nemzetközi adatgyűjtésünk során*** *12 európai ország - Bulgária, Horvátország, Észtország, Finnország, Franciaország, Görögország, Magyarország, Olaszország, Románia, Spanyolország, Svédország, Egyesült Királyság - Google keresési találati listájának reprezentatív mintája alapján* ***megállapítottuk, hogy******globális jelentőségű problémával állunk szemben****. Valamennyi értékelt ország találati listájában azonosítottunk a merevedési zavarok kezelésére szolgáló négy hatóanyag közül legalább egyet forgalmazó feltört linket”* – fogalmazott Fittler András.

Az átirányítási támadások **potencianövelő hatóanyagokra** – Sildenafil, Tadalafil, Avanafil, Vardenafil – **specifikus keresési kifejezéseket adott találatainak gyakorisága** Spanyolországban (38,8%), **Magyarországon (32,5%)**, Olaszországban (28,8%) és Franciaországban (23,1%) **volt a legmagasabb**, míg a legalacsonyabb Finnország (7,5%), Horvátország (6,3%) és Bulgária (1,3%) esetében a 2020 novemberében rögzített adatok szerint.

A kutatás rámutat, hogy **a fogyasztók és betegek elsődleges tájékozódási pontja egészségügyi témákban az internet** és a keresés legyakrabban a keresőmotorok által generált találati listák. **Fittler András kiemelte**, a gyógyszerek és egészségügyi termékek akkor alkalmazhatóak biztonságosan, ha a megfelelő diagnózis és kezelési terv mentén, megfelelő minőségű termékeket alkalmaznak a betegek és a kezeléshez szükséges információkat hiteles forrásból a megfelelő felkészültségű szakemberektől (pl. gyógyszerészek, orvosok) megkapják. **A tudatos és biztonságos gyógyszeralkalmazás érdekében elengedhetetlen, hogy kizárólag hatósági engedéllyel rendelkező gyógyszertárakban vásároljunk gyógyszert**.

A [*Journal of Medical Internet Research*](https://www.jmir.org/2022/11/e38957/) felületén publikált kutatás további részletei **a PTE Gyógyszerésztudományi Kar honlapján megjelent cikkben** olvashatók, mely ezen a linken érhető el: <https://gytk.pte.hu/hu/hirek/hir/15632>